5. मुझे बताया गया है कि इस अभिनंदन समारोह में गोवा के मुक्ति-संग्राम में भाग लेने वाले सेनानी भी उपस्थित हैं। उन्हे मेरा विशेष नमस्कार! गोवा में आजादी की अलख जगाने वालों में टी. बी. कुन्हा का नाम प्रमुखता से लिया जाता है। उन्होने एक विशाल जनसभा को संबोधित करने के लिए डॉक्टर राम मनोहर लोहिया को आमंत्रित किया था। 18 जून, 1946 को आयोजित उस जनसभा में डॉक्टर लोहिया ने गोवा के लोगों को तत्कालीन शासन के दमन और शोषण के खिलाफ आवाज उठाने के लिए प्रेरित किया। उस ऐतिहासिक जनसभा की स्मृति में आप सभी हर साल 18 जून को‘क्रान्ति-दिवस’ मनाते हैं। अंततोगत्वा, 19 दिसंबर 1961 को,स्वतन्त्रता सेनानियों का,गोवा की आज़ादी का सपना, पूरा हुआ।